b"\n_START_ARTICLE_\nCementiri dels Caputxins\n_START_SECTION_\nDescripci\xc3\xb3\n_START_PARAGRAPH_\nEdifici i instal\xc2\xb7lacions neocl\xc3\xa0ssiques del Cementiri Cat\xc3\xb2lic de Matar\xc3\xb3. Se situa en un petit cim del barri dels Molins, no gaire lluny del Parc Municipal. Les instal\xc2\xb7lacions comencen en un espai rectangular on es poden veure els panteons, d'extraordin\xc3\xa0ria vistositat i sentit art\xc3\xadstic. Enfront hi ha una columnata amb el fris d'una capella circular, amb c\xc3\xbapula vidrada de color blau. Pels costats laterals de la capella hi ha unes escales que accedeixen a un altre espai amb n\xc3\xadnxols, des del qual surt una llarga escalinata amb n\xc3\xadnxols a les dues bandes. Les instal\xc2\xb7lacions (portes, accessos, capella, etc.) s\xc3\xb3n d'estil neocl\xc3\xa0ssic molt auster, de l\xc3\xadnies rectes i sense decoracions. Hi trobem una forta sensibilitat en la disposici\xc3\xb3 ordenada de l'espai, que malgrat les modificacions actuals encara fa molt bon servei. Els edificis han estat restaurats._NEWLINE_A l'espai dels n\xc3\xadnxols, a m\xc3\xa9s d'una escultura de F. Mar\xc3\xa9s, es poden veure diversos panteons modernistes i un d'estil cl\xc3\xa0ssic, de marbre, signat per J. Campeny, que devia ser l'escultor igualad\xc3\xad Josep Campeny Santamaria (1858-1922).\n_START_SECTION_\nHist\xc3\xb2ria\n_START_PARAGRAPH_\nL'any 1932 la Junta d'Obra de la parr\xc3\xb2quia del Convent dels Caputxins adquir\xc3\xad els actuals terrenys del cementiri, davant l'escassetat del terreny que tenia la ciutat per a enterrar. Tres anys m\xc3\xa9s tard, el convent era incendiat i, amb la desamortitzaci\xc3\xb3, l'any 1844 aquella Junta aconsegu\xc3\xad de fer-se seu tot el recinte conventual per tal d'utilitzar-lo com a necr\xc3\xb2polis. Es van fer les obres i aplanaments per a adequar-lo i es va aixecar la capella, bene\xc3\xafda el 1851."